DF «Ammonia» på Mæl.
DF «Ammonia» ved kai på Mæl. Foto: SRS Scandiline, 2004 
**DF «Ammonia»** er den siste gjenværende dampdrevne jernbanefergen i verden, og er en av to fredede ferger på Tinnsjøen i Tinn i Telemark. Den var den tredje fergen som ble satt i drift som passasjerferge på Tinnsjøen. Fergene DF «Ammonia» og MF «Storegut» var bindeleddet mellom Norsk Hydros privatbane Rjukanbanen, og Tinnosbanen som ble anlagt som privatbane av Norsk Transportaktieselskab og senere ble innlemmet i Norges Statsbaners jernbanenett i Norge.

«Ammonia» kostet totalt NOK 932 000, og ble bygget i deler ved Moss Værft og Dokk, og satt sammen på Tinnoset, før den ble sjøsatt 18. juni 1929. I 1951 ble kjelene ombygd fra kull- til olje-fyring. 2. klassesalongen ble modernisert noe senere på 1950-tallet. Fergen gikk i fast trafikk til 1957, da hun ble reserveferge for «Storegut» bygd i 1956. «Ammonia» ligger per 2022 ved kai på Mæl i Tinn kommune.

«Ammonia» kan ta 250 passasjerer og 16-17 jernbanevogner på dekket, og ble først erklært vernet av Riksantikvaren i 1998. Spesielt maskinrommet er usedvanlig flott, og fergen hadde en luksuriøs salonge for 1. klasse. «Ammonia» har også en ekstra påkostet og utsmykket salong som var reservert for direksjonen og viktige forretningsforbindelser.

Navnet «Ammonia» er sannsynligvis avledet av ammoniakk eller kunstgjødselet ammoniumnitrat, som var det de fleste jernbanevognene fraktet fra Rjukan ut til verdensmarkedet.

Historie
--------

29. oktober 1970 grunnstøtte DF «Ammonia». Fergen som vanligvis traffikerte på Tinnsjøen lå i dokk og DF «Ammonia» vikarierte på sjøen. DF «Ammonia» mistet radarsignalet samtidig som en snøbyge gjorde sikten svært dårlig. Fergens gyrokompass var ikke fullt stabilisert. Utkikken oppdaget etter hvert at fergen var nære fjellet på babord side og fergen ble svinget hardt styrbord, men gikk likevel på en grunne og begynte å ta inn vann. DF «Ammonia» ble snudd og styrt i en strand for å unngå at skipet skulle synke.

Skipet ble berget og fortsatte som reserveferge frem til sambandet ble lagt ned i 1991.

I 1998 ble DF «Ammonia» erklært verneverdig og i juni 2009 ble hun vedtatt fredet av Riksantikvaren, sammen med MF «Storegut». Da fredningsvedtaket ble fattet ble det forventet at også jernbanestrekningene Rjukanbanen og Tinnosbanen ville bli innlemmet i en større fredningsplan der hele transportsystemet med ferger og jernbanestrekninger fikk status som et transporthistorisk kulturminne. Fredningen av de to fergene var foranlediget av Rjukanbanens 100-årsjubileum 9. august 2009, samme år som regjeringen bevilget penger til bevaringsprosjektet som et ledd i markeringen av Kulturminnevernåret 2009. Den 26. november 2015 ble fergen avduket etter et halvt års utvendig restaurering. Riksantikvaren betalte 10 millioner norske kroner for ytterliggere restaurering av skipet i håp om å få det seilingsklart til 2020.

Fergene på Tinnsjøen har hatt følgende operatører:

* Norsk Transportaktieselskab, fra 1973 under navnet Hydro Transport AS (datterselskap av Norsk Hydro)
* Rjukanbanen AS
* Stiftelsen Rjukanbanen

Galleri
-------

* DF «Ammonia» ved kai på Mæl.DF «Ammonia» ved kai på Mæl.
* Togskinnene som fører om bord i DF «Ammonia» på Mæl.Togskinnene som fører om bord i DF «Ammonia» på Mæl.
* Et El 1.2007 lokomotiv på kaien ved DF «Ammonia». Foto: Anders Beer WilseEt El 1.2007 lokomotiv på kaien ved DF «Ammonia». Foto: Anders Beer Wilse

Referanser
----------

1. ↑  ; besøksdato: 8. februar 2020; utgiver: Vessel Tracking.
2. ↑  «Ammonia». *Norsk Forening for Fartøyvern*. 28. april 2013. Besøkt 27. oktober 2017.
3. ↑  «Mye sto på spill da Ammonia gikk på grunn». *Telemarkshistorier*. 5. desember 2018. Besøkt 5. september 2023.
4. ↑  Andersen, Bo Lilledal (16. september 2014). «Her seiler «fergedronninga»». *NRK*. Besøkt 5. september 2023.
5. ↑  Riksantikvaren. «Verna fartøy - "Fartøylista" - Riksantikvaren». *www.riksantikvaren.no* **(norsk)**. Besøkt 27. oktober 2017.
6. ↑  Lurås, Ragnar (26. november 2015). «Verdens eldste jernbaneferje snart i drift igjen». *NRK*. Besøkt 5. september 2023.

Kilder
------

* Norsk forening for fartøyvern – DF Ammonia Besøkt 26. august 2009
* Utdrag fra boken *Rjukanbanen – på sporet av et industrieventyr*. Utgitt av Maana Forlag 1995. Besøkt 26. august 2009

Eksterne lenker
---------------

* (en) IMO 8959908 – kategori av bilder, video eller lyd på Commons Rediger på Wikidata
* (en) DF «Ammonia» – Den internasjonale sjøfartsorganisasjonen Rediger på Wikidata
* (no) «DF «Ammonia»». *Kulturminnesøk*. Riksantikvaren – Direktoratet for kulturminneforvaltning.

  


| * v
* d
* r
Gjenværende dampskip i Norge |
| --- |
| «Ammonia» **·** «Ara» **·** «Bjoren» **·** «Borgenes» **·** «Børøysund» **·** «Engebret Soot» **·** «Forlandet» **·** «Hansteen» **·** «Hestmanden» **·** «Kysten» **·** «Oster» **·** «Pasop» **·** «Pelle» **·** «Skibladner» **·** «Southern Actor» **·** «Stavenes» **·** «Stjernen» **·** «Stord 1» **·** «Styrbjørn» **·** «Suldal» **·** «Thorolf» **·** «Turisten» |

|  |  |
| --- | --- |
| Oppslagsverk/autoritetsdata | Lokalhistoriewiki **·** Riksantikvaren kulturminne
 |